**ОТЧЕТ**

**за работата на НЧ „Димо Цонков 1927”**

**за периода 2022 година**

Публичното пространство възприема народното читалище като пример за устойчива културна институция със специфична мисия за съхранение и развитие на традиционните ценности на нацията. Дълбоката взаимовръзка с миналото, с традициите, с образователния процес, културата и благотворителността е в основата на авторитета на читалищата и тяхното легитимиране пред обществото. През своята многогодишна история българското читалище има трайно завоювана позиция за работа в подкрепа на общността и през годините е спечелило доверието на хората. Уникален е неговият потенциал да насърчава социалната промяна и да укрепва гражданското общество. Читалищата се уповават на своите корени като национални, социални, културни, образователни и информационни организации и отговарят на предизвикателствата на днешния свят

И това ясно виждаме днес, 96 години след създаването на едно малко по размерите си читалище, но пазещо ревниво големи идеали. Хората, работили в него преди и тези, работещи в него сега, не са забравили задължението си да пазят фолклора и традициите, да се грижат за културното израстване на населението. Но най-голямата заслуга на читалището е, че се грижи младите хора да не забравят мястото от където са тръгнали, за да открият  по-лесно и пътя, по който да продължат напред. Чрез организирането на различни събития и чрез сформирането на групи и кръжоци децата се приобщават към родното и откриват красотата на истинското, българското. А веднъж докоснали се до него, не ще го забравят. Напротив – умни и добри хора, те ще продължат дейността на радетелите за запазване на културата или поне ще предадат ценностите си и на своите деца. Читалището е институцията, съхраняваща паметта на времето, подхранваща духа на настоящето и грижеща се за бъдещето на новото поколение. Спълна сила за този чисто български феномен важи максимата, че е храм, запазил цялата красота  и достойнство на нашия народ.  
  
Измина още един отчетен период от живота и дейността на НЧ”Димо Цонков”. Няма друга културна и социална организация в нашето населено място, просъществувала толкова дълго време. Още от самото му създаване в него са членували най-будните звездичани. Целта и задачите на читалището винаги са били да задоволява потребностите на местното население, свързани с:

- развитие и обогатяване на културния живот, социалната и образователна дейност ;

- запазване на  обичаите и традициите на българския народ;

- разширяване на знанията на гражданите и приобщаването им към ценностите и постиженията на науката, изкуството и културата;

- възпитаване и утвърждаване на националното самосъзнание;

- осигуряване на достъп до информация;

Съществена част от дейността на НЧ „Димо Цонков 1927” е

**Библиотечната дейност:**

Библиотеката е разположена на площ от 42 квадратни метра. Библиотечният фонд , наброяващ 8125 заглавия е подреден в няколко отдела: художествена литература за възрастни-наша и чуждестранна; детска и юношеска литература; обществени науки; криминалета; преживяно; любовна литература.

Книжният фонд непрекъснато се подновява и доокомплектова, доколкото това е възможно. Всички средства от събран членски внос , са използвани за рационално закупуване на нови интересни заглавия.

Закупена и дарена литература за последната година 245 заглавия. Бракувана литература - 31 заглавия. Периодичен печат , абониран в библиотеката са списание „Къща и градина” и в-к „Минаха години”

От 2009 година библиотеката стана член на Глобални библиотеки, което доведе до навлизане на нова техника - компютърна и размножителна

Това са :

5 броя компютърни конфигурации, мултимедия-1 брой, мултифункционално устройство/ ксерокс, скенер, принтер / Интернетът стана неотлъчна част от работата на библиотеката и читалището. Мултимедията присъства на много от читалищните мероприятия.

С наличната техника в библиотеката вече се предоставят административни, информационни и консултантски услуги на населението като:

- обявяване на свободни работни места от Държавно бюро по труда- Варна и различни фирми - информация за образователни институции - информиране на населението за предстоящи и минали събития изработване на CV.

-консулт и намиране на учебни материали за учащите се

-копирни услуги

През 2022 година броят на потребителите в библиотеката бяха 189

от тях деца и ученици 95 , възрастни 94

**Художествено- творческа дейност:**

Самодейни колективи

В нашето читалище вече дванадесет години работят два самодейни състава- смесена вокална група за обработен фолклор ” Зорница” с диригент Росица Малчева и танцова формация „Звездица с ръководител Магдалена Димитрова. От седем години функционира и се радва на голяма популярност-хоровод „Плеяди”, с ръководител Гергана Стефанова. Жителите на Звездица по традиция очакват с нетърпение изявите на Кукерската , Коледарската и Лазарската ни групи. Преди две години се създаде и детско танцово студио „Звездичка”. От две години се радваме на изпълненията на мъжко трио „Феникс”. През 2021 г. стартира и детски клуб по спортни танци с ръководител Боян Кърлиев. Любителските колективи редовно участват в мероприятията, организирани от читалището и кметство Звездица. Многократно сме се включвали в концертни програми по покани от община Варна, от други читалища, от Общински съвет на пенсионерите и др. Всяка година изнасяме по два самостоятелни концерта на сцена „Раковина” в Приморски парк. Неотлъчна част от концертните изяви са индивидуалните изпълнители Гергана Стефанова, Росица Малчева, Велизар Димов, Добри Добрев, Борис Димов.

**С края на мъчителната пандемия дейностите възвърнаха своята активност**. **През изминалата година НЧ „Димо Цонков 1927“ има три спечелени и осъществени проекти.** Успяхме да отпразнуваме Кукеровден, Денят на самодееца , Първи март-съвместно с ДГ“Зорница“ и пенсионерско дружество Звездица. След Първомартенската работилничка, съответно мартениците бяха подарени от Баба Марта на децата от Звездица. Заедно, на пл.“Галактика“ отпразнувахме и националния празник - Трети март. Децата от ДГ“Зорница“ гостуваха в нашето читалище , като отбелязахме заедно Деня на книгата и авторското право. За радост на всички, красивите момичета от Лазарската група посетиха домовете на звездичани, като доставиха несравнимо удоволствие за сетивата. Малки и големи се включиха и през 2022г. в инициативата „Засади дърво“ през м. април. Подобаващо бе отбелязана и Седмицата на гората, като децата от селото съвместно с представители на Горско стопанство-Варна засадиха декоративни храсти в района на ДГ“Зорница“ и Екопарк „Звездица“. Бе проведена и викторина , свързана с опазването на горите и околната среда. На мероприятието присъстваха и взеха дейно участие служителите от отдел „Екология“ при Община Варна.

В същия месец бе и участието на СВГ“Зорница“ на пролетното издание на националния конкурс „Фолклорен изгрев“ в МОЛ Варна, където завоюваха първо място. Много фантазия и сръчност проявиха нашита деца във Великденската майсторилня, създавайки чудесни творби свързани с Великден, които впоследствие бяха аранжирани на изложба в кметство Звездица.

Денят на детето 1 юни, се проведе в реновираните и изцяло обновени детска площадка и игрище. За най-малките бе организиран спортен празник, на който се завихри оспорвана надпревара. Самодейните състави участваха на ФФ “Аспарухово пее и танцува“ на 25 юни , като бяха бурно аплодирани. Успешно и при голям интерес проведохме ежегодния фестивал „Заедно на Еньовден“, по проект и с финансовата подкрепа на Община Варна. С много положителни емоции бе участието на самодейните ни състави във втория спечелен и осъществен проект с финансовата подкрепа на Фонд „Култура“ при Община Варна- „С песните и танците от родния край“. Той се проведе съвместно със самодейците от НЧ „Пробуда 1901“ с. Николово. Незабравима ще остане вечерта в хотелски комплекс „Палас“ в с. Иваново, където настроението и веселието бяха на максимум. През летния сезон, самодейците към читалището имаха два концерта на сцена „Раковина“ бурно аплодирани от варненската публика. СВГ“Зорница“ участва в МФФ „Песен се пее, хоро се вие“ в с. Здравец, като отново се представи на изключително високо ниво и завоюва специалната награда на фестивала. На по-късен етап през месец октомври отбелязахме деня на пенсионера в обновения Клуб на пенсионера “Звездица“. С концерт в двора на храм Св. Иван Рилски отпразнувахме празника на селото и НЧ“Димо Цонков 1927“. По традиция почетохме и един от най-хубавите български празници-Денят на народните будители. На 15ноември проведохме съвместна среща със самодейците от НЧ „Илия Добрев 1899“ с. Манастир обл. Провадия. Посетихме скалния манастир Карапещера, а после разгледахме чудесната и разнообразна етнографска сбирка към читалището. През месец декември преди Коледа, пред сградата на кметството организирахме децата на Звездица, които украсиха Коледната елха и запалиха светлините. За първи път след пандемията се организира коледно тържество и концерт за самодейците и членовете на читалището. По традиция на Бъдни вечер с благословията на отец Добромир в храм „Св. Иван Рилски“, момчетата от Коледарската група поеха и посетиха домовете на звездичани.

**Школи, кръжоци, клубове по изкуствата**

През изминалата година значително бе увеличен репертоара на хоровод „Плеяди”. Под ръководството на Гергана Стефанова около 30 ентусиасти разучават български народни хора.

Клуб **„Приятели на билката”** е ежегодно функционираща формация. От поколение на поколение се предават знания и познания за билките в България. Все повече участници се включват в брането на билки, направа на амулети , направа на венец и в празнуване на Еньовден.

В ателие **„Фантазия и сръчност”** с ръководители Вяра Бенова, Дарина Калудова и Ваня Нейкова вече на 9 години се творят красиви и професионално направени експонати, заслужено е оценявани от всички. Много интерес предизвикват: **Мартенската майсторилня**; **Великденската работилничка; Коледната ръкоделна; Ателието за** **кукерски маски, Ателие за декупажна техника**, а от миналата година и **Кръжок по карвинг** .

През летния ваканционен период действа при голям интерес клуб **,,Усмивка за теб”**. Организират се походи, занимания на открито, игри и др., които приобщават децата на Звездица в една общност, възпитават чувство за колективизъм и приятелство.

При особен интерес продължава да функционира и АРТ школа по рисуване и приложни техники с ръководител Венцислав Балабанов.

От 2021 година действа клуб по спортни танци с р-л Боян Кърлиев.

Читалището придоби голям опит в разработване и осъществяване на

**Инициативи и проекти за местно развитие.**

Всички празници- Бабинден, Трифон Зарезан, Кукеровден, Ден на самодееца, Лазаровден, Великден, Гергьовден, Еньовден, Празник на храм „Св. Иван Рилски”, Ден на Народните будители, Коледа и други се отбелязват с концерти и увеселения.

Активно се включваме в мероприятията на РБ,,П. Славейков”, като ежегодния ,,Маратон на четенето” и такива, свързани с детската книга и възпитанието на децата да четат, да се научат и свикват, че знания се получават не само от Интернет, а най-вече от достоверни факти в книгите.

**Социална дейност**

Позитивното в работата на НЧ „Димо Цонков е, че то приобщава младите хора и подрастващите чрез изучаване и възпроизвеждане на традиционните български празници и обичаи. Това води до насърчаване на социалната промяна, разрешаване проблеми на човешките взаимоотношения и развитие на способностите .Забелязва се, че все повече семейства се включват в нашата дейност с децата и внуците си.

Приоритет в работата на читалищното настоятелство и работещите в читалището през отчетния период, е била задачата за участие с **проекти** **по различни оперативни програми**.

Имаме ежегодно одобрен за финансиране проект:

* Фестивал „Заедно на Еньовден”
* Програма-„Българските библиотеки-съвременни центрове за четене и информираност“- отново одобрен и осъществен проект.

**Ремонтна дейност**

В тази година на отложени мероприятия и инициативи наблегнахме на ремонтните и реновиращи дейности. Ремонтирахме санитарният възел. Монтирахме нови стелажи в складовото помещение. Поръчани са две остъклени витрини за излагане на награди и грамоти. Периодично се закупуват с инструменти, материали и спомагателни средства за кръжоците и ателиетата.

Със собствени средства, подновихме градинката пред читалището.

**Спортна дейност**

Може би в дейността на другите читалища няма такъв раздел. Но ние в началото на отчета споделихме, че задачата ни е да задоволяваме разнообразните потребности на местното население. Това наложи в плановете на читалището да бъдат предвидени все повече спортни мероприятия: турнир по **шахмат,** **тенис на маса, футбол и народна топка, щафетни игри, които са обединени под мотото ”Звездица спортува”, Велокритериум**, който вече е част от календарния план на Дирекция „Спорт” на община Варна. Не мога да не спомена с гордост и умиление изпълненията на мажоретките старша възраст от СВГ’’Зорница”, като през изминалата година към тях се присъединиха и най-малките момиченаца от Звездица.

С всяка изминала година тези състезания стават все по- интересни и по - масови. Включват се деца от детската градина, ученици, майки, татковци, та дори и баби и дядовци.

**Обучения през последната година**

Семинар на тема „ Надграждане на умения за разработване и управление на проекти“. Проведен съвместно с РЕКИЦ Варна и сдружение „Плевенски обществен фонд – читалища“. Място на провеждането-Еко комплекс „Здравец“.

Тази година НЧ,, Димо Цонков 1927” навършва 96 години. Време много, що се касае за години, но време малко, що се касае за традициите и историята на един край.

Ние, работещите в читалището сме щастливи и удовлетворени, че сме част от тази история и участници в традициите. И занапред ще влагаме всички свои сили, умения и знания за развитието на нашата народна институция. Искрено се надяваме, както досега, това да става с активната помощ на Вас, нашите всеотдайни самодейци, доброволци и финансовата подкрепа на община Варна.

21.03.2023г. Председател:……………….

С. Христова